דרור פיקסלר

דרור פיקסלר (נולד ב-14 באוקטובר 1969) הוא פיזיקאי ומהנדס ישראלי המפרסם גם ספרים ומאמרים תורניים. פיקסלר נולד בשנת 1969 בנתניה, ובגיל צעיר עבר לתל אביב. למד בבית הספר היסודי מוריה, בישיבת נחלים ובישיבת ההסדר ברכת משה במעלה אדומים, אצל הרב נחום אליעזר רבינוביץ. בכולל של הישיבה במעלה אדומים החל את מבחני ההסמכה לרבנות. סיים תואר ראשון בפיזיקה ובמדעי המחשב, תואר שני בפיזיקה ובמדעי החיים, ותואר שלישי בפיזיקה, כולם באוניברסיטת בר-אילן. את הפוסט-דוקטורט עשה בבית הספר להנדסה באוניברסיטת ולנסיה בספרד, ובמכון ללייזרים באוניברסיטת גואנגג'ואו (South China Normal university) בסין. משמש כראש המכון לננו טכנולוגיה וחומרים מתקדמים וכמרצה בפקולטה להנדסה באוניברסיטת בר-אילן ופרופסור אורח באוניברסיטת גואנגג'ואו וב- TIPC בייג'ינג. עבודת הדוקטורט של פיקסלר שעסקה בפיתוח ובשימוש של ציוד חדשני המאפשר למדוד זמני חיים של פלואורסצנציה ברמה של תא בודד זכתה בפרס לנדאו של מפעל הפיס, פרס אשכול של משרד המדע, פרס של האגודה הישראלית לפיזיקה ופרס וולף לתלמידי מחקר. פיקסלר ייסד את חברת מוניטל המציעה פתרונות תקשורת, הוא מומחה בנושא רשתות סלולריות ו-SS7 ובעל פטנטים בתחום. פיקסלר פרסם עשרות מאמרים מדעיים בהם שני מאמרים בתחום זיהוי מוקדם של מחלות בעזרת כלים אופטיים וננו חלקיקי זהב, וכן פרקים בספרים מדעיים. תחומי המחקר: זמני חיים ודעיכת קיטוב של פלואורסצנציה הדמיית זמני חיים ודעיכת קיטוב של פלואורסצנציה הדמיית מערכות ביולוגיות על פי מדידות פלואורסצנציה שיטות במיקרוסקופיה סופר-רזולוציה טלפוניה קווית ואלחוטית - פרוטוקולים ורכיבי מערכת דרור פיקסלר הולך בדרכו הפרשנית של רבו הרב רבינוביץ לכתבי הרמב"ם והחל בהוצאה מבוארת של פירוש המשנה לרמב"ם. הביאור שואף לדיוק מרבי בדברי הרמב"ם והוא נעזר במובאות משאר כתביו לסוגיהם. בסדרה יצאו עד עתה ארבעה כרכים, בהוצאת מעליות. מסכת עבודה זרה (2002), מסכת ברכות (2004) מסכת פאה (2010) ומסכת גטין (2016). פרסם מאמרים בכתבי עת תורניים, בהם "צהר", "תחומין", "סיני", "המעיין", "נטועים" ועוד; רבים מהם בחקר משנת הרמב"ם. במאמר מעורר מחלוקת שפרסם בכתב העת "צהר" בדבר איסורי ההרחקה מנידה טען כי בהדרכת זוגות לפני נישואין יש להתייחס בצורה שונה לאיסורים שנקבעו על ידי חכמים אחרונים מהראשונים. במאמרים לא־שגרתיים נוספים שפרסם קבע (בניגוד לפסיקת הרמב"ם בזמנו) שלא כל הנוצרים שבימֵינו הם עובדי עבודה זרה (כי חלקם כופרים באלוהותו של ישו וחלקם אינם נוקטים מעשי פולחן), וכן הציע פתרון הלכתי עקרוני לבעיית שהותם של כהנים בבתי חולים, על פי הקביעה ההלכתית בדיני טומאה וטהרה ש"קבר אינו מטמא באהל". פרסם מאמרים בנושא השילוב של טכנולוגיה ושבת. פרסם מאמר בו התיר בתנאים מסוימים אכילה במסעדות טבעוניות בחו"ל, משום שלדעתו אין בהן בעיות כשרות – היתר שעורר התנגדות חריפה בתוך מערכת תחומין (על ידי נספח תגובה מאת הרב זאב וייטמן (שם עמ' 499–502) והערות עורך בגוף הספר) ומחוץ לה. בספטמבר 2024 חברת ביראד של אוניברסיטת בר-אילן הגישה נגד פיסקלר תביעה, בטענה כי גזל ממנה את זכויות היישום בשלושה פטנטים שפיתח במסגרת עבודתו באוניברסיטה. דרור פיקסלר, באתר גוגל סקולר האתר של פרופ' דרור פיקסלר שאלת מחקר עם פרופ' דרור פיקסלר מאמרים תורניים של דרור פיקסלר ריאיון עם דרור פיקסלר בשיחת השבוע של חב"ד רשימת המאמרים של דרור פיקסלר באתר רמב"י רשימת המאמרים של דרור פיקסלר, באתר רמבי"ש דרור פיקסלר (1969-), דף שער בספרייה הלאומית fixler dror - PubMed - NCBI [1] עידו אפרתי, שיטה ישראלית חדשה תוכל לאבחן גידולים סרטניים במהירות בעזרת זהב, באתר הארץ, 8 באוגוסט 2014 Z. Zalevsky, D. Fixler, J. García and V. Mico, Holography and Structured Illumination for Super Resolved Imaging, Chapter in the book: New Directions in Holography and Speckles, American Scientific Publishers . ‏"אכילת במסעדה טבעונית בחו"ל", תחומין לט (תשע"ט), עמ' 490–499; הטונה יוצאת מהמזוודות, באתר ynet, ‏2019-06-28 אוניברסיטת בר-אילן: פרופסור בכיר גזל זכויות בפטנטים, 24/09/2024 ת"א 61583-09-24, ביראד חברה למחקר ופיתוח נ' דרור פיקסלר